ยาสูบเปิดประตูชิงเค้กเครื่องจักร
ยาสูบเปิดประมูลซื้อเครื่องจักร 6,000 ล้าน
19 ส.ค. 2554

ยาสูบเปิดประมูลซื้อเครื่องจักร 6,000 ล้าน
นายอำนวย ปรีมนวงศ์ ผู้ตรวจราชการกระทรวงการคลัง ในฐานะประธานคณะกรรมการอำนวยการโรงงานยาสูบ เปิดเผยว่า ในสัปดาห์หน้าโรงงานยาสูบจะเปิดให้เอกชนยื่นซองประมูลจัดซื้อเครื่องจักรเพื่อใช้ในโรงงานยาสูบแห่งใหม่ มูลค่า 6,000 ล้านบาท โดยที่ผ่านมามีผู้ซื้อซองประกวดราคาถึง 24 ราย 
นายอำนวย กล่าวว่า สเปกของเครื่องจักรดังกล่าวมีผู้ผลิตที่มีชื่อเสียง 2 ประเทศ คือ ประเทศเยอรมนีและอิตาลี และการยื่นซองประมูลครั้งนี้มีผู้ผลิตจากจีนเข้าร่วมประมูลครั้งนี้ด้วย โดยหากประมูลเสร็จสิ้นคาดว่าจะติดตั้งเครื่องจักรเสร็จภายใน 3 ปี
“โรงงานยาสูบแห่งใหม่ที่จะมีการก่อสร้างอยู่ที่สวนอุตสาห กรรมโรจนะ มีพื้นที่ 250 ไร่ วงเงินก่อสร้างทั้งสิ้น 1.6 หมื่นล้านบาท เป็นค่าก่อสร้างโรงงาน 4,600 ล้านบาท มีบริษัท ช.การช่าง เป็นผู้ชนะการประมูล สำหรับ วงเงินที่ยังเหลืออยู่จะสร้างที่พักพนักงาน ค่าขนส่งการย้ายโรงงานใหม่ ซึ่งจะต้องแล้วเสร็จภายใน 4 ปี ในส่วนของโรงงานเก่ากรมธนารักษ์จะพัฒนาพื้นที่เป็นสวนสาธารณะ” นายอำนวย กล่าว 
นายอำนวย กล่าวว่า การ สร้างโรงงานแห่งใหม่จะทำให้การผลิตและการบริหารงานของโรงงานยาสูบมีประสิทธิภาพมากขึ้น โดยที่ผ่านมาอุตสาหกรรมยาสูบได้รับผลกระทบจากกรอบการค้าเสรีและการควบคุมจากภาครัฐ ทำให้รายได้ของโรงงานยาสูบลดลงปีละ 20% จากรายได้ปีละ 6 หมื่นล้านบาท